กรุงไทยชี้จังหวะเหมาะซื้อLTF-RMF
บลจ.กรุงไทย มองตลาดหุ้นร่วงเป็นโอกาสเข้าลงทุนกองทุน LTF-RMF รับปลายปีดัชนี 1,200 จุด
13 ก.ย. 2554

บลจ.กรุงไทย มองตลาดหุ้นร่วงเป็นโอกาสเข้าลงทุนกองทุน LTF-RMF รับปลายปีดัชนี 1,200 จุด
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน  (บลจ.) กรุงไทย เปิดเผยว่า ดัชนีตลาดหลักทรัพย์ปรับตัวลดลงมาค่อนข้างมาก จากจุดสูงสุดในปีนี้ซึ่งอยู่ที่ 1,148.28  จุด   และวันที่ 12 ก.ย.ที่ผ่านมาปิดตลาดที่  1,040 .83 จุด  ปรับตัวลดลง 9.41  จุด นับว่าเป็นจังหวะที่ดี  สำหรับการลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) โดยเฉพาะกองทุนที่มีนโยบายลงทุนในหุ้นที่จดทะเบียนในตลาดหลักทรัพย์   
อย่างไรก็ตามช่วงที่ผ่านมาหุ้นผันผวนโดยแกว่งตัวอยู่ในระดับ 940-1150 จุด แต่ตลาดหุ้นไทยให้ผลตอบแทนที่ดีกว่าตลาดหุ้นต่างประเทศ เนื่องจากผลประกอบการบริษัทจดทะเบียนเติบโตต่อเนื่อง การเมืองมั่นคงและนโยบายภาครัฐสนับสนุนการบริโภคภายในประเทศ จึงคาดว่าปลายปีดัชนีจะแตะ 1,200 จุดได้ คิดเป็นสัดส่วนราคาต่อกำไร (พี/อี) 13 เท่า แต่ความกังวลหนี้ยุโรปและการชะลอตัวของเศรษฐกิจสหรัฐก็อาจกระทบตลาดหุ้นไทย
นอกจากนี้บริษัทเตรียมโปรโมชั่นสำหรับลูกค้าที่ซื้อกองทุน LTF-RMF ในงานตลาดนัดกองทุน  ระหว่างวันที่  15 - 18  กันยายน 2554   ณ  พาราไดซ์พาร์ค  ศรีนครินทร์  พร้อมทั้งร่วมกับบริษัทบัตรเครดิตอำนวยความสะดวกให้แก่ลูกค้าและให้โปรโมชั่นพิเศษอีกมาก